Predkladacia správa

Materiál pripravilo Ministerstvo kultúry Slovenskej republiky (ďalej len “ministerstvo  kultúry”)  na základe bodu C.4. uznesenia vlády Slovenskej republiky č. 131/2001 k návrhu Koncepcie starostlivosti o štátny jazyk Slovenskej republiky. Ministrovi kultúry v spolupráci s predsedom Slovenskej akadémie vied sa uložilo každoročne k 31. decembru predkladať na rokovanie vlády informáciu o plnení uznesenia  vlády  ku  Koncepcii  starostlivosti  o  štátny  jazyk  Slovenskej republiky a o činnosti medzirezortnej expertnej komisie.
	Z prvej časti predkladaného materiálu vláda SR získa informáciu o plnení, prípadne neplnení prijatých bodov uznesenia č. 131/2001. Možno konštatovať, že niektorí vedúci predstavitelia  ústredných   orgánov  štátnej  správy  dostatočne nezabezpečili  plnenie úloh v príslušnej rezortnej pôsobnosti. Nedosiahol sa tým cieľ v oblasti jazykovej politiky, ktorým je ochrana a podpora štátneho jazyka a zvyšovanie jazykovej kultúry v spoločnosti. Žiadalo by sa, aby vedúci predstavitelia ústredných orgánov štátnej správy pristupovali zodpovednejšie a s väčšou ústretovosťou k napĺňaniu zámerov vytýčených v koncepcii. 
V druhej časti materiálu sa objektívne zhŕňa činnosť medzirezortnej expertnej komisie za doterajšie obdobie jej pôsobenia. Členovia sa v rámci možností a schopností usilujú presadzovať závery komisie, ktoré sú zväčša v rovine odporúčaní. Uvádzajú sa tu aj niektoré problémy, na ktoré členovia narážajú pri zabezpečovaní rozpracovania koncepcie v praxi.
Celkový stav pri napĺňaní koncepcie za rok 2001 však nemožno hodnotiť negatívne, lebo väčšina ústredných orgánov štátnej správy premietla uznesenia  medzirezortnej  expertnej komisie do praxe a prijala konkrétne opatrenia s konkrétnymi termínmi na ich plnenie. V budúcnosti bude potrebné rozpracovať koncepciu  na  špecifické podmienky jednotlivých rezortov (najmä v oblasti školstva) a rozvinúť užšiu spoluprácu ministerstva kultúry s ostatnými ústrednými orgánmi štátnej správy a inými štátnymi orgánmi. 
Prioritou na najbližšie roky v oblasti jazykovedy ostáva vybudovať Národný korpus slovenského jazyka, ktorý je celospoločenskou potrebou a požiadavkou informačnej spoločnosti tretieho tisícročia. Rozhodne by tento projekt mal mať podporu vlády.
	V ďalšej etape treba vyčleniť aj isté finančné prostriedky v rozpočte jednotlivých rezortov, aby sa podarilo zabezpečiť tie úlohy, na ktoré sa v tomto roku nenašli financie (napr. vydávanie terminologických slovníkov a iných jazykových príručiek, nákup základnej jazykovej literatúry pre zamestnancov  štátnej správy, pravidelné jazykové vzdelávanie zamestnancov, personálne doriešenie otázky jazykových redaktorov  a i.).
	Materiál prerokovala Ústredná jazyková rada, poradný orgán ministra kultúry pre oblasť štátneho jazyka, na svojom zasadnutí 3. decembra 2001 a odporučila ho predložiť do vlády Slovenskej republiky bez pripomienok.
Predkladateľ   zverejnil  materiál  do   medzirezortného  pripomienkového   konania v písomnej aj elektronickej forme. Vyhodnotenie medzirezortného pripomienkového konania je súčasťou predkladaného materiálu.